ইতোমধ্যে কৈশোর পেড়িয়ে যৌবনে পা রাখলেন মুসা (আ.)। বিবি আসিয়া মুসাকে (আ.) কখনোই চোখের আড়াল করতেন না এবং সবসময় তাঁকে আগলে রাখতেন। আল্লাহকে পরিত্যাগ করে যারা ফেরাউনকে নিজেদের প্রভু বলে মেনে নিয়েছিল এবং ফেরাউনের সামনে সিজদায় লুটিয়ে পড়ত বিবি আসিয়া তাদের ভীষণভাবে অপছন্দ করতেন। ভীতি ও ভক্তিসহকারে তারা ফেরাউনের মন জয় করার জন্য তাকে অসংখ্য উপাধিতে ভূষিত করত। ফেরাউন তার প্রতিপত্তি ও ক্ষমতার মোহে অন্ধ হয়ে যখন নিজেকে প্রভু বলে দাবি করত, সবার সামনে ঘোষণা করত তখন বিবি আসিয়া আল্লাহর কাছে পানাহ চাইতেন এবং ফেরাউনের এই মিথ্যে অহমিকা দেখে তার ধ্বংসের কথা চিন্তা করে ব্যথিত হতেন এবং তার এই আচরণকে মনে প্রাণে ঘৃণা করতেন।